CELEX: 32012D0461
Language: lt
Date: 1343952000000
Title: 2012/461/ES: 2012 m. rugpjūčio 3 d. Komisijos įgyvendinimo sprendimas, kuriuo leidžiama teikti rinkai naują kramtomosios gumos pagrindą kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97 ir kuriuo panaikinamas Komisijos įgyvendinimo sprendimas 2011/882/ES (pranešta dokumentu Nr. C(2012) 5406)

7.8.2012   
            
            
               LT
            
            
               Europos Sąjungos oficialusis leidinys
            
            
               L 210/14
            
         KOMISIJOS ĮGYVENDINIMO SPRENDIMAS
   2012 m. rugpjūčio 3 d.
   kuriuo leidžiama teikti rinkai naują kramtomosios gumos pagrindą kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97 ir kuriuo panaikinamas Komisijos įgyvendinimo sprendimas 2011/882/ES
   (pranešta dokumentu Nr. C(2012) 5406)
   (Tekstas autentiškas tik anglų kalba)
   (2012/461/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
   kadangi:
   
               (1)
            
            
               2007 m. spalio 10 d. bendrovė Revolymer Ltd. kompetentingoms Nyderlandų institucijoms pateikė prašymą leisti teikti rinkai naują kramtomosios gumos pagrindą kaip naują maisto sudedamąją dalį;
            
         
               (2)
            
            
               2009 m. balandžio 23 d. kompetentinga Nyderlandų maisto vertinimo tarnyba pateikė pirminio vertinimo ataskaitą, kurioje padaryta išvada, kad naują kramtomosios gumos pagrindą galima saugiai naudoti kaip maisto sudedamąją dalį;
            
         
               (3)
            
            
               2009 m. balandžio 30 d. Komisija pirminio vertinimo ataskaitą išsiuntė visoms valstybėms narėms;
            
         
               (4)
            
            
               per Reglamento (EB) Nr. 258/97 6 straipsnio 4 dalyje numatytą 60 dienų laikotarpį, remiantis tos dalies nuostata, dėl šio produkto teikimo rinkai buvo pateikta pagrįstų prieštaravimų;
            
         
               (5)
            
            
               todėl 2010 m. liepos 2 d. konsultuotasi su Europos maisto saugos tarnyba (toliau – EMST);
            
         
               (6)
            
            
               2011 m. kovo 25 d. EMST mokslinėje nuomonėje dėl naujo kramtomosios gumos pagrindo (REV-7) saugos naudoti kaip naują maisto sudedamąją dalį (2) padarė išvadą, kad naujas kramtomosios gumos pagrindas saugus pasiūlytomis naudojimo sąlygomis ir naudojant pasiūlytą kiekį;
            
         
               (7)
            
            
               naujas kramtomosios gumos pagrindas atitinka Reglamento (EB) Nr. 258/97 3 straipsnio 1 dalyje nustatytus kriterijus, todėl buvo priimtas 2011 m. gruodžio 21 d. Komisijos įgyvendinimo sprendimas 2011/882/ES, kuriuo leidžiama teikti rinkai naują kramtomosios gumos pagrindą kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97 (3);
            
         
               (8)
            
            
               Įgyvendinimo sprendimo 2011/882/ES 2 straipsnyje nustatyta, kad tuo sprendimu leidžiamo naujo kramtomosios gumos pagrindo pavadinimas, nurodomas ženklinant jo turinčius maisto produktus, yra „kramtomosios gumos pagrindas (1,3-butadienas, 2-metil-homopolimeras, maleinizuotas, esteriai su polietilenglikolio monometilo eteriu)“;
            
         
               (9)
            
            
               nors nurodant visą medžiagos cheminį pavadinimą aiškiai ir nedviprasmiškai nurodomas jos pavadinimas, gali būti, kad jos pavadinimas etiketėje užimtų gerokai daugiau vietos nei kitų medžiagų cheminiai pavadinimai. Kadangi kramtomoji guma dažnai parduodama pakuotėmis, ant kurių nėra pakankamai vietos ženklinimui, būtų tikslinga pateikti trumpesnę ženklinimo alternatyvą;
            
         
               (10)
            
            
               Cheminių medžiagų santrumpų registravimo tarnybos (toliau – CAS) registro numeriai (CAS Nr.) yra tarptautinis cheminių medžiagų nurodymo standartas. Jais pateikiama informacija apie medžiagos pobūdį, ekvivalentiška informacijai cheminiame pavadinime;
            
         
               (11)
            
            
               todėl tikslinga leisti naują kramtomosios gumos pagrindą, kuriam leidimas suteiktas Įgyvendinimo sprendimu 2011/882/ES, jo turinčių maisto produktų etiketėse žymėti CAS registro numeriu, užuot nurodžius visą cheminį pavadinimą;
            
         
               (12)
            
            
               priedas galėjo sukelti nesusipratimų, kadangi jo pavadinime nurodyta tik dalis cheminio pavadinimo. Be to, priede reikėtų nurodyti cheminės medžiagos CAS numerį;
            
         
               (13)
            
            
               todėl tikslinga panaikinti ir pakeisti Įgyvendinimo sprendimą 2011/882/ES nauju sprendimu su pirmiau minėtais pakeitimais;
            
         
               (14)
            
            
               šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sąjungos rinkai galima teikti priede nurodytą naują kramtomosios gumos pagrindą kaip naują maisto sudedamąją dalį naudoti kramtomosios gumos sudėtyje, neviršijant 8 % kiekio.
   2 straipsnis
   Šiuo sprendimu leidžiamo naujo kramtomosios gumos pagrindo pavadinimas, nurodomas ženklinant jo turinčius maisto produktus, yra „kramtomosios gumos pagrindas (įskaitant 1,3-butadieną, 2-metil-homopolimerą, maleinizuotą, esterius su polietilenglikolio monometilo eteriu)“ arba „gumos pagrindas (įskaitant CAS Nr.: 1246080-53-4)“.
   3 straipsnis
   Įgyvendinimo sprendimas 2011/882/ES panaikinamas.
   4 straipsnis
   Šis sprendimas skirtas Revolymer Ltd., 1, NewTech Square, Deeside Industrial Park, Deeside, Flintshire, CH5 2NT, Jungtinė Karalystė.
   
      Priimta Briuselyje 2012 m. rugpjūčio 3 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 43, 1997 2 14, p. 1.
   
      (2)  EMST leidinys (2011 m.); 9(4):2127.
   
      (3)  OL L 343, 2011 12 23, p. 121.
   
      PRIEDAS
      
         Naujo kramtomosios gumos pagrindo specifikacijos
      
      
         Aprašymas
      
      Nauja maisto sudedamoji dalis yra sintetinis polimeras (patento numeris WO2006016179). Spalva yra nuo baltos iki beveik baltos.
      Šią medžiagą sudaro šakoti monometoksipolietilenglikolio polimerai (MPEG), įterpti į poliizoprenu skiepytą maleino rūgšties anhidridą (PIP-g-MA), ir nesureagavęs MPEG (mažiau kaip 35 % masės).
      
         CAS Nr. 1246080-53-4
      
      
         Į MPEG įterpto PIP-g-MA molekulinė struktūra
      
      
         
      
         
      
                  1,3-butadieno, 2-metil-homopolimero, maleinizuoto, esterių su polietilenglikolio monometilo eteriu / CAS Nr. 1246080-53-4 charakteristikos
               
            
                  Drėgmė
               
               
                  mažiau nei 5 %
               
            
                  Aliuminis
               
               
                  mažiau nei 3 mg/kg
               
            
                  Litis
               
               
                  mažiau nei 0,5 mg/kg
               
            
                  Nikelis
               
               
                  mažiau nei 0,5 mg/kg
               
            
                  Anhidrido liekanos
               
               
                  mažiau nei 15 μmol/g
               
            
                  Polidispersijos indeksas
               
               
                  mažiau nei 1,4
               
            
                  Izoprenas
               
               
                  mažiau nei 0,05 mg/kg
               
            
                  Oksiranas
               
               
                  mažiau nei 0,2 mg/kg
               
            
                  Laisvasis maleino rūgšties anhidridas
               
               
                  mažiau nei 0,1 %
               
            
                  Iš viso oligomerų (mažiau nei 1 000 daltonų)
               
               
                  ne daugiau kaip 50 mg/kg
               
            
                  Etilenglikolis
               
               
                  mažiau nei 200 mg/kg
               
            
                  Dietilenglikolis
               
               
                  mažiau nei 30 mg/kg
               
            
                  Monoetilenglikolio metilo eteris
               
               
                  mažiau nei 3 mg/kg
               
            
                  Dietilenglikolio metilo eteris
               
               
                  mažiau nei 4 mg/kg
               
            
                  Trietilenglikolio metilo eteris
               
               
                  mažiau nei 7 mg/kg
               
            
                  1,4-dioksanas
               
               
                  mažiau nei 2 mg/kg
               
            
                  Formaldehidas
               
               
                  mažiau nei 10 mg/kg